# Birutė Šeškauskienė-Matulytė

### Straipsnis iš Vikipedijos, laisvosios enciklopedijos.

Birutė Šeškauskienė-Matulytė

Birutė Šeškauskienė-Matulytė (1949 m. kovo 19 d. Panevėžyje), muzikos mokytoja ir chorvedė.

## [taisyti] Biografija

Mokėsi Panevėžio 2-ojoje vidurinėje mokykloje, kur muzikos pradmenis gavo iš mokytojų E. Karpio ir A. Biliūnaitės. Kartu 1963 – 1966 griežti akordeonu mokėsi miesto vaikų muzikos mokykloje. 1966 – 1970 choro dirigavimo mokėsi Panevėžio pedagoginėje muzikos mokykloje (dėst. A. Liberis). 1971 – 1976 muziką neakivaizdiniu būdu studijavo Lietuvos valstybinės konservatorijos Klaipėdos fakultetuose (diriguoti mokė J. Kubilius ir S. Jareckaitė).

1970 – 1971 muzikos ir dainavimo mokytoja Ramygalos (Panevėžio r.) vidurinėje mokykloje. Čia subūrė vaikų ir vyresniųjų klasių mergaičių chorus bei vokalinius ansamblius. Chorus parengė 1971 Panevėžio rajono dainų šventei Krekenavoje. 1971 – 1994 Panevėžio 9-osios vidūrinės mokyklos muzikos mokytoja, moksleivių chorų ir vokalinių ansamblių vadovė. Vaikų ir vyresniųjų klasių choruose dainuodavo po 60-80 mergaičių ir berniukų. Skambus buvo vyresniųjų klasių mišrusis choras, kuris pajėgdavo atlikti sudėtingesnius kūrinius, dalyvavo 1977 respublikinėje moksleivių dainų šventėje, gerai pasirodė 1983 mokyklų chorų zoninėse varžybose. Chorai dalyvavo Panevėžio miesto dainų šventėse, prizinių vietų pelnė meno mėgėjų apžiūrose, gražiai pasirodydavo koncertuose. Mokytojos parengti vokaliniai ansambliai 1992 ir 1994 „Dainų dainelės" konkursų laureatai. Pedagogė mokykloje įrengė pavyzdingą muzikos kabinetą. 1985 – 1992 kartu dirbo ir Panevėžio vaikų muzikos mokykloje.

Nuo 1994 rudens B. Šeškauskienė Molėtų 2-osios vidurinės mokyklos (gimnazijos) muzikos ir dainavimo mokytoja. 1995 subūrė vyresniųjų klasių moksleivių mišrųjį chorą, kurį parengė Molėtų rajono ir Utenos zonos dainų šventėms, 1997 Lietuvos moksleivių dainų šventei ir 1998 II Pasaulio lietuvių dainų šventei Vilniuje.

B. Šeškauskienė dirigavo Panevėžio rajono ir miesto dainų šventėse, Molėtų rajono ir Utenos zonos dainų šventėse. 1996 jai suteikta muzikos mokytojos metodininkės kvalifikacijos kategorija.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../b/i/r/Birut%C4%97_%C5%A0e%C5%A1kauskien%C4%97-Matulyt%C4%97_30a4.html"

Kategorija: Lietuvos chorvedžiai

##### Views

- Straipsnis
- Aptarimas
- Dabartinė versija

##### Paieška